কৰ'না সংক্ৰমণ তীব্ৰতৰ : দেশত নতুন স্বাস্থ্য সংকট! Prag News : Best Assamese News Channel, Latest Assam News Live Today , North East Breaking News\nকৰ'না সংক্ৰমণ তীব্ৰতৰ : দেশত নতুন স্বাস্থ্য সংকট!\nগুৱাহাটী : দেশজুৰি কৰ'নাৰ সংক্ৰমণে পুনৰ তীব্ৰতা লাভৰ পাছত দেশত আন এক স্বাস্থ্য সংকটৰ সৃষ্টি হোৱাৰ উপক্ৰম ঘটিছে। দেশৰ বিভিন্ন প্ৰান্তত এতিয়া ক'ভিডজনিত বাধা-নিষেধ তথা নীতি নিয়ম অধিক কঠোৰ কৰি তোলা হৈছে। দেশজুৰি কৰ'নাৰ দ্বিতীয় ঢৌ আৰম্ভ হোৱাৰো আশংকা কৰা হৈছে। বিগত কেইবাদিনৰ ধাৰাবাহিক দ্ৰুত বৃদ্ধিৰ পাছত কালিৰ দিনটোত দেশত প্ৰায় ৪১ হাজাৰ আক্ৰান্ত চিনাক্ত হয়।\nআৰু পঢ়িব পাৰিব :কামৰূপ আৰক্ষীৰ অভিযানত পিস্তলসহ ৬০জাই সক্ৰিয় গুলী জব্দ! গ্ৰেপ্তাৰ ১\nবিগত প্ৰায় চাৰি মাহৰ ভিতৰত কালিৰ দিনটোতে আটাইতকৈ বেছিসংখ্যক আক্ৰান্ত চিনাক্ত হৈছে। শুকুৰবাৰৰ দিনটোত চিনাক্ত হয় ৪০,৯৫৩জন লোক। কেইবাখনো ৰাজ্যত আংশিক লকডাউন চলি থকাৰ মাজতে পুনৰ সৰ্বাত্মক লকডাউনৰ সম্ভাৱনা ইতিমধ্যে প্ৰকট হৈ পৰিছে। ইয়াৰ বিপৰীতে কিন্তু নিৰ্বাচনমুখী ৫খন ৰাজ্যত অতি বিপজ্জনক পৰিস্থিতি দেখিবলৈ পোৱা গৈছে। হাজাৰ হাজাৰ লোক সমৱেত হৈছে নিৰ্বাচনী ৰেলীত।\nআৰু পঢ়িব পাৰিব :মোদী, শ্বাহক দুৰ্যোধন-দুঃশাসন আখ্যা মমতা বেনাৰ্জীৰ\nঅসমতো নিৰ্বাচনী ৰাজনীতিয়ে ক'ভিড নীতিক ধোঁৱাচাঙত তোলা দেখা গৈছে। কামৰূপ মহানগৰ প্ৰশাসনে মাস্ক পৰিধান কৰাটো বাধ্যতামূলক বুলি শুকুৰবাৰে নিশা এক নিৰ্দেশনা জাৰি কৰিছে যদিও নিৰ্বাচনী ৰেলীত এই নীতি কিমানদূৰ প্ৰযোজ্য হ'ব সেয়া সময়েহে ক'ব। 'আৰোগ্য সেতু'ৰ এপৰ তথ্য অনুসৰি, অসমত এতিয়ালৈ মুঠ ২,১৬,০৩৬জন ক'ভিড আক্ৰান্ত চিনাক্ত হৈছে আৰু ২৬৯জন লোক এতিয়া চিকিৎসাধীন হৈ আছে।\nআনহাতে ২,১৪,৬৭৬জনে আৰোগ্য লাভ কৰিছে। ইফালে দেশৰ ভিতৰতে আটাইতকৈ বেছি ক্ষতিগ্ৰস্ত ৰাজ্য মহাৰাষ্ট্ৰত শুকুৰবাৰৰ দিনটোত ২৫,৬৮১জন লোকৰ দেহত ধৰা পৰিছে ক'ৰনাৰ সংক্ৰমণ। আৰু ২৪ ঘণ্টাত ৭০জন লোকৰ মৃত্যু হৈছে। কেন্দ্ৰীয় স্বাস্থ্য মন্ত্ৰালয়ৰ অনুসৰি বিগত ২৪ ঘণ্টাত ভাৰতত ৪০,৯৫৩জন নতুনকৈ ক'ভিডত আক্ৰান্ত হৈছে। ১৮৮ জনৰ মৃত্যু হৈছে। দেশৰ সৰ্বমুঠ সংক্ৰমণৰ ঘটনাৰ ভিতৰত ৮০.৬৩শতাংশ ঘটনা চিনাক্ত হৈছে কেৱল মহাৰাষ্ট্ৰ, পঞ্জাব, কৰ্ণাটক, গুজৰাট আৰু চত্তিছগড়ত।
